2008/0241 (COD)

KOMISJONI ARVAMUS (esitatud Euroopa Liidu toimimise lepingu artikli 294 lõike 7 punkti c alusel) Euroopa Parlamendi muudatusettepaneku [muudatusettepanekute] kohta nõukogu seisukoha suhtes, mis käsitleb ettepanekut

EUROOPA PARLAMENDI JA NÕUKOGU DIREKTIIV elektri- ja elektroonikaseadmete romude kohta

(EMPs kohaldatav tekst)

1. Sissejuhatus

Euroopa Liidu toimimise lepingu artikli 294 lõike 7 punktis c on sätestatud, et komisjon peab esitama arvamuse Euroopa Parlamendis teisel lugemisel tehtud muudatusettepaneku kohta. Komisjon esitab allpool oma arvamuse Euroopa Parlamendi muudatusettepaneku kohta.

2. Taust

Komisjon võttis 3. detsembril 2008 vastu direktiivi ettepaneku elektri- ja elektroonikaseadmete romude kohta.

Majandus- ja Sotsiaalkomitee esitas oma arvamuse 11. juunil 2009. Regioonide Komitee võttis oma arvamuse vastu 4. detsembril 2009.

Euroopa Parlament võttis esimese lugemise seisukoha vastu 3. veebruaril 2011.

Nõukogu jõudis ettepaneku suhtes poliitilisele kokkuleppele 14. märtsil 2011 ja võttis vastu ühise seisukoha 19. juulil 2011.

Euroopa Parlament võttis teise lugemise seisukoha vastu 19. jaanuaril 2012.

18. jaanuaril 2012 toimunud täiskogu arutelul esitas komisjon oma teatavate seisukohtade ja kavatsuste selgitamiseks avaldused, et hõlbustada teisel lugemisel kokkuleppele jõudmist.

3. Komisjoni ettepaneku eesmärk

Elektri- ja elektroonikaseadmete romusid käsitleva direktiivi uuesti sõnastamise ettepaneku (2008) konkreetsed eesmärgid olid ressursitõhususe suurendamine ja elektroonikajäätmete nõuetekohase töötlemise tagamine uute, iga liikmesriigi tegelikele oludele kohandatud kogumismäärade seadmisega. Lisaeesmärgid olid tarbetu halduskoormuse vähendamine ja parema rakendamise tagamine, eelkõige tõenduskohustuse ümberpööramisega kasutatud varustuse ekspordile, kui võib kahtlustada elektri- ja elektroonikaseadmete romude eksporti.

4. Komisjoni märkused

Euroopa Parlament võttis täiskogu istungil 19. jaanuaril 2012 vastu eelnevalt nõukoguga kooskõlastatud kompromisspaketi, et saavutada kokkulepe teisel lugemisel.

Kompromisspaketi muudatused hõlmavad peamiselt järgmist:

– uute kogumismäärade kehtestamine liikmesriikide suhtes seitse aastat pärast jõustumist ja vahe-eesmärgi seadmine neli aastat pärast jõustumist;

– väikeste elektroonikaromude tagasivõtmine suurtes jaemüügikauplustes, välja arvatud juhul, kui näidatakse, et alternatiivsed süsteemid on vähemalt sama tulemuslikud;

– kohaldamisala laiendamine kuus aastat pärast jõustumist ja pärast komisjoni tehtud läbivaatamist, et hõlmata kõik elektri- ja elektroonikaseadmed, täiendavate eranditega;

– registreerimis- ja aruandenõuete ühtlustamine, tunnistades samas, et tõhusa jõustamise võimaldamiseks on kõnealused nõuded põhimõtteliselt siseriiklikud;

– miinimumnõuete kehtestamine kasutud seadmete saadetiste suhtes, mille puhul kahtlustatakse, et tegemist on ebaseaduslike jäätmesaadetistega, sealhulgas tõenduskohustuse ümberpööramine ja konkreetsed erandid.

Komisjon kiidab kompromisspaketi heaks, kuna see on kooskõlas ettepaneku üldeesmärgi ja -iseloomuga.

Komisjon rõhutab, et saadetiste miinimumnõuded ei tohiks takistada kasutatud seadmete seaduslikku kaubandust. Kui kahtlustatakse, et saadetise puhul on tegelikult tegemist ebaseadusliku jäätmesaadetisega, annab VI lisa liikmesriikidele õigusliku vahendi olukorra selgitamiseks.

5. Järeldus

Eespool kirjeldatud Euroopa Parlamendi ja nõukogu kompromissettepaneku tekstist lähtuvalt kiidab komisjon Euroopa Parlamendi teisel lugemisel vastu võetud muudatuse heaks. Komisjon võtab vastu lisas esitatud avaldused.

Lisa : komisjoni avaldused

Avaldus tootedisaini kohta (Elektroonikaromude direktiivi artikkel 4)

Ökodisaini meetmed võivad aidata hõlbustada elektroonikaromude direktiivi eesmärkide täitmist kooskõlas ressursitõhususe tegevuskavaga (KOM(2011) 571). Komisjon võtab ka elektroonikaromude direktiiviga hõlmatud toodete suhtes vastavalt direktiivile 2009/125/EÜ vastu võetud rakendusmeetmete läbivaatamisel või uute rakendusmeetmete kehtestamisel arvesse direktiivi 2009/125/EÜ 1. lisa 1. osas sätestatud korduskasutamise ja ringlussevõtu parameetreid ning hindab niisuguste toodete korduskasutatavuse, lihtsa demonteerimise ja ringlussevõetavuse alaste nõuete kehtestamise teostatavust.

Avaldus kogumismäärade suhtes tehtavate konkreetsete erandite kohta (Elektroonikaromude direktiivi artikkel 7)

Uue elektroonikaromude direktiivi artikli 7 lõikega 4 on loodud üleminekumeetmete kehtestamise võimalus, et võtta arvesse liikmesriikides konkreetsetest oludest tulenevaid raskusi kõnealuses artiklis sätestatud kogumismääradest kinnipidamisel. Komisjon rõhutab, et elektroonikaromude kõrged kogumismäärad on ressursitõhusa Euroopa jaoks olulised ja et üleminekumeetmeid saab kohaldada üksnes erakorraliste asjaolude korral. Raskused ja konkreetsed olud, mis on nende aluseks, peavad olema objektiivsed, hästi dokumenteeritud ja kontrollitavad.

Avaldus nanomaterjalide kohta (Elektroonikaromude direktiivi artikkel 8 ja VII lisa)

Euroopa Parlament ja nõukogu on kokku leppinud, et komisjonil palutakse hinnata eritöötlemise vajalikkust seoses elektri- ja elektroonikaseadmetes sisalduvate nanomaterjalidega. Sellega seoses vastavad nanomaterjalid komisjoni arusaamal komisjoni soovituses 696/2011 sätestatud määratlusele. Selliste nanomaterjalidega seotud võimalikud ohud tuvastatakse vahenditega, mis on asjaomaste õigusaktidega selleks ette nähtud. Kui näidatakse, et konkreetsed nanomaterjalid ohustavad inimeste tervist või keskkonda, hindab komisjon eritöötlemise vajalikkust ning muudab vastavalt VII lisa.

Avaldus rakendusaktide kasutamise kohta (Elektroonikaromude direktiivi Artikli 7 lõige 5 ja artikli 23 lõige 4)

Komisjon leiab, et artikli 7 lõikega 5 ja artikli 23 lõikega 4 komisjonile antud volitused peaks olema delegeeritud volitused, et nõuetekohaselt kajastada antud volituste iseloomu vastavalt Euroopa Liidu lepingu toimimise lepingu artiklile 290. Kompromissi leidmiseks ei vaidle komisjon aga vastu eesistujariigi esitatud ja kvalifitseeritud häälteenamusega vastuvõetud tekstile. Siiski jätab komisjon selles küsimuses endale õiguse kasutada aluslepingus sätestatud õiguskaitsevahendeid, et saada kohtult selgitust artiklite 290 ja 291 reguleerimisala piiritlemise kohta.

KOMISJONI AVALDUS RAKENDUSAKTIDE VASTUVÕTMISE MENETLUSE KOHTA

Komisjon rõhutab, et süstemaatiline tuginemine artikli 5 lõike 4 teise alalõigu punktile b on vastuolus määruse (EL) nr 182/2011 (ELT L 55, 28.2.2011, lk 13) eesmärgi ja sõnastusega. Seda sätet tohib kasutada vaid siis, kui on vaja teha erand üldreeglist, mille kohaselt võib komisjon rakendusakti eelnõu vastu võtta, kui ei ole esitatud arvamust. Kuna tegemist on artikli 5 lõikes 4 sätestatud üldreeglist kõrvalekalduva erandiga, ei tohi teise alalõigu punktile b tuginemises näha lihtsalt seadusandja „otsustusõigust”, vaid seda tuleb tõlgendada kitsendavalt ja seega põhjendada.